Folketing
2008-11-18

Nu kan jeg altså ikke lade være med at blive lidt provokeret, for jeg mener selvfølgelig, at busserne skal være der, og jeg er også helt sikker på, at man finder en løsning på den krise, der har været. Men når vi ser klima i den store sammenhæng, ser jeg ikke nødvendigvis busserne - og nu provokerer jeg - som den store frelser. Hvis vi videreudvikler elbiler og brintbiler, jamen så er det jo noget, der i den grad kan reducere CO2-udslippet, og så kan man jo ikke sige, at den kollektive trafik er redningen. Men det har vi så ikke gjort endnu, der er ikke mulighed for at køre i elbiler og brintbiler i det omfang, vi gerne ville, og derfor er den kollektive trafik jo en betydelig spiller, når vi skal have nedbragt CO2-udslippet. Derfor investerer regeringen jo også massivt i kollektiv trafik - i den kollektive trafik, som staten har ansvaret for. Og sådan er opgavefordelingen. Jeg synes, det ville være dejligt, hvis kommunerne også kunne prioritere den kollektive trafik og planlægge den endnu bedre, end de gør i dag, og det er da mit håb, at de vil kunne finde ud af det.